བླ་མ་དྲན་པའི་གདུང་དབྱངས་དངོས་གྲུབ་ཆར་འབེབས་ཞེས་བྱ་བ།
༄༅།  ། བླ་མ་དྲན་པའི་གདུང་དབྱངས་དངོས་གྲུབ་
ཆར་འབེབས་ཞེས་བྱ་བ།  ༄༅༅།  ། བླ་མ་དང་རྗེ་བཙུན་འཇམ་པའི་དབྱངས་ལ་ཕྱག་འཚལ་ལོ།  ། ལྷ་མིའི་སྟོན་པ་མཆོག་དྲིན་ཅན་བླ་མ་རྗེ།  ། སྤྱི་བོར་བསྟེན་ནོ་བདག་བྱིན་གྱིས་བརླབ་ཏུ་གསོལ།  ། གཞི་མ་སྣང་སྟོང་གི་རྟེན་འབྱུང་མི་བསླུ་བས།  ། གཞན་ཕན་བསམ་པ་གོམས་བྱང་ཆུབ་སེམས་བསྐྱེད་དེ།  ། ཐབས་ཤེས་དབྱེར་མེད་ཀྱི་ཚོགས་གཉིས་མཉམ་པོར་རྫོགས།  ། འབྲས་བུ་སྐུ་གསུམ་གྱི་སྤངས་རྟོགས་ཡོན་ཏན་རྒྱས།  ། རྒྱ་ཆེན་འཕྲིན་ལས་ཀུན་སྐལ་ལྡན་གདུལ་བྱར་ཞུགས།  ། སྐྱབས་གནས་དཀོན་མཆོག་གསུམ་མཁའ་མཉམ་འགྲོ་བའི་མགོན།  ། བླ་མ་དྲིན་ཅན་གྱི་རྗེ་ལ་གསོལ་བ་འདེབས།  ། ཞབས་ཟུང་གཙུག་ཏུ་བསྟེན་བརྩེ་བས་བྱིན་གྱིས་རློབས།  ། སངས་རྒྱས་གྲངས་མེད་བྱོན་ཆོས་འཁོར་བསྐོར་ལགས་ཏེ།  ། བདག་ཅག་འདུལ་སྐལ་དུ་མ་གྱུར་གཤེགས་ནས་དམ་ཆོས་ནུབ།  ། ལས་དང་སྨོན་ལམ་འཛོམས་མཉམ་མེད་ཐུབ་དབང་བྱོན།  ། དམ་ཆོས་གྲངས་མེད་དུ་གསུངས་པའི་མདོ་སྔགས་ཀྱི།  ། ཉམས་ལེན་བཤད་བརྒྱུད་དང་སྒྲུབ་བརྒྱུད་བསམ་མི་ཁྱབ།  ། རྒྱ་ཆེན་སྤྱོད་བརྒྱུད་དང་ཟབ་མོ་ལྟ་བརྒྱུད་དང་།  ། ཐེག་ཆེན་བློ་སྦྱོང་གི་བརྒྱུད་པའི་བླ་མ་དང་།  ། བྱིན་རླབས་སྙན་བརྒྱུད་ཀྱི་བླ་མ་རིམ་པར་བྱོན།  ། ཆུ་བོ་གཉིས་འདྲེས་དང་སུམ་འདྲེས་བཞི་འདྲེས་ཀྱི།  ། བརྒྱུད་ལྡན་བླ་མ་ལ་སྙིང་ནས་གསོལ་བ་འདེབས།  ། བྱམས་མགོན་བླ་མ་རྗེ་རིགས་བདག་ཏུ་བཞུགས་པའི།  ། བླ་མ་རྗེ་བཙུན་ལ་གུས་པས་ཕྱག་འཚལ་ལོ།  ། བསྐལ་བཟང་སངས་རྒྱས་དང་ངོ་བོ་དབྱེར་མེད་པའི།  ། ཕྱོགས་ལས་རྣམ་རྒྱལ་ཁྱོད་བདག་གི་སྙིང་དབུས་བཞུགས།  ། དཔེར་ན་ནམ་མཁའི་དབྱིངས་སྟོང་པ་ཆེན་པོའི་ངང་།  ། མ་དག་དག་པ་ཡི་གཟུགས་སྣང་སྣ་ཚོགས་བཞིན།  ། དུས་གསུམ་བདེ་གཤེགས་ཀུན་ཆོས་སྐུའི་ངང་ཉིད་ལས།  ། སྐལ་ལྡན་འགྲོ་བ་རྣམས་འདྲེན་ཕྱིར་སྤྲུལ་པ་སྣ་ཚོགས་སྟོན།  ། དེང་དུས་བདག་གི་ཆེད་ཐ་མལ་མི་ཡི་གཟུགས།  ། བདག་དང་སྐལ་མཉམ་གྱི་མཛད་སྤྱོད་སྣ་ཚོགས་ཀྱང་།  ། དོན་དམ་ཕྱོགས་བཅུ་ཡི་རྒྱལ་བ་ཀུན་གྱི་དངོས།  ། སྐྱབས་གནས་དཀོན་མཆོག་གསུམ་ཁྱོད་ལས་གཞན་ན་མེད།  ། འཁོར་བ་ཐོག་མེད་ནས་བྱོན་པའི་བླ་མ་དང་།  ། མཐར་ཐུག་སངས་རྒྱས་བར་འབྱོན་པའི་བླ་མ་རྣམས།  ། གང་ལ་གང་འདུལ་དུ་སྤྲུལ་པ་མ་གཏོགས་པར།  ། ངོ་བོ་ལོགས་སུ་མེད་དྲིན་ཅན་བླ་མ་རྗེ།  ། ཧ་ཅང་རྨོངས་པས་བསྒྲིབས་དམ་པའི་མཛད་སྤྱོད་ལ།  ། ཐ་མལ་སྐྱོན་རྟོག་དང་མ་གུས་ཁྱད་གསོད་སོགས།  ། དམ་ཚིག་འགལ་ཉེས་ཀུན་སྙིང་ནས་བཤགས་པ་འབུལ།  ། མ་ཡིས་བུ་གཅེས་བཞིན་བཟོད་པར་བཞེས་སུ་གསོལ།  ། འཁོར་བ་ཐོག་མེད་ནས་བདེ་དགེ་གང་བྱུང་དང་།  ། མཐར་ཐུག་སངས་རྒྱས་མན་བདེ་དགེ་གང་བྱུང་ཀུན།  ། བླ་མའི་ཐུགས་རྗེ་དང་བྱིན་རླབས་འཕྲིན་ལས་སུ།  ། མདོ་རྒྱུད་བསྟན་བཅོས་དང་མན་ངག་ཀུན་ལས་གསུངས།  ། བཀའ་དྲིན་ཤིན་ཏུ་ཆེ་རྗེ་བཙུན་མཁྱེན་པའི་གཏེར།  ། ནང་ནས་མོས་གུས་འདི་མ་སྐྱེས་ཕན་ཆད་དུ།  ། སངས་རྒྱས་ཐམས་ཅད་( ༤༠ )ཀྱིས་རུབ་ཀྱང་མཛད་ཐབས་མེད།  ། ད་བདག་འདི་ནས་བཟུང་བྱང་ཆུབ་མ་ཐོབ་བར།  ། བླ་མ་ཁྱོད་ཉིད་ལས་རེ་ས་གཞན་མ་མཆིས།  ། དུས་དང་གནས་སྐབས་ཀུན་གང་དང་གང་དུ་ཡང་།  ། བླ་མས་ཐུགས་རྗེས་ཟུངས་བླ་མས་བྱིན་གྱིས་རློབས།  ། བདག་ལུས་ལོངས་སྤྱོད་དང་དུས་གསུམ་དགེ་བའི་ཚོགས།  ། རབ་འབྱམས་ཕྱོགས་བཅུ་ཡི་ཞིང་ཁམས་ཐམས་ཅད་ན།  ། ཕྱི་ནང་གསང་བ་ཡི་མཆོད་རྫས་ཇི་སྙེད་ཀུན།  ། དྲིན་ཅན་བླ་མ་ལ་འབུལ་ལོ་བཞེས་སུ་གསོལ།  ། བདག་ཅག་ལྟོས་བཅས་དང་འབྲེལ་ཚད་སེམས་ཅན་ཀུན།  ། ལས་ངན་མི་དགེ་བ་ཐམས་ཅད་སྤངས་ནས་ནི།  ། གཙང་མའི་ཚུལ་ཁྲིམས་ལ་ཐོས་བསམ་བསྒོམ་པས་སྦྱངས།  ། སྐྱབས་གནས་མ་ལུས་ཀུན་མཉེས་པར་བྱིན་གྱིས་རློབས།  ། དམ་ཆོས་མཐའ་དག་ཀུན་དེ་རུ་མཐོང་བར་ཤོག། དལ་འབྱོར་རྙེད་དཀའ་བར་ཤེས་པར་བྱིན་གྱིས་རློབས།  ། དམ་ཆོས་མཐའ་དག་ཀུན་དེ་རུ་མཐོང་བར་ཤོག། མི་རྟག་འཆི་བ་ཀུན་དྲན་པར་བྱིན་གྱིས་རློབས།  ། ངན་འགྲོའི་སྡུག་བསྔལ་ཀུན་མཐོང་བར་བྱིན་གྱིས་རློབས།  ། བློ་སྙིང་དཀོན་མཆོག་ལ་འགེལ་བར་བྱིན་གྱིས་རློབས།  ། དཀར་ནག་ལས་འབྲས་ཀུན་རྟོགས་པར་བྱིན་གྱིས་རློབས།  ། འཁོར་བ་སྡུག་བསྔལ་དུ་མཐོང་བར་བྱིན་གྱིས་རློབས།  ། ཐར་ལམ་བདེ་བ་རུ་ཤེས་པར་བྱིན་གྱིས་རློབས།  ། གཞན་ཕན་བྱམས་བརྩེ་ཀུན་སྐྱེ་བར་བྱིན་གྱིས་རློབས།  ། བདག་གཞན་མཉམ་བརྗེའི་སེམས་འབྱོངས་པར་བྱིན་གྱིས་རློབས།  ། སྨོན་འཇུག་བྱང་ཆུབ་སེམས་སྐྱེ་བར་བྱིན་གྱིས་རློབས།  ། ཕ་རོལ་ཕྱིན་དྲུག་ལ་སྤྱོད་པར་བྱིན་གྱིས་རློབས།  ། ཞི་གནས་ཏིང་ངེ་འཛིན་སྐྱེ་བར་བྱིན་གྱིས་རློབས།  ། ལྷག་མཐོང་མཉམ་གཞག་གིས་ཟིན་པར་བྱིན་གྱིས་རློབས།  ། སྒྱུ་མ་ལྟ་བུའི་བློ་སྐྱེ་བར་བྱིན་གྱིས་རློབས།  ། གསང་སྔགས་ཐབས་ལམ་ལ་སྦྱོར་བར་བྱིན་གྱིས་རློབས།  ། དམ་ཆོས་མཐའ་དག་ཀུན་དེ་རུ་མཐོང་བར་ཤོག། ཚེ་གཅིག་ལུས་གཅིག་གིས་སངས་རྒྱས་སུ་བྱིན་གྱིས་རློབས།  ། ཀུན་ཀྱང་རྒྱལ་བསྟན་འཛིན་པའི་རྒྱུ་རུ་བསྔོ།  ། སྐྱེ་བ་འདི་དང་སྐྱེ་བ་གཞན།  ། ཇི་སྲིད་སངས་རྒྱས་མ་ཐོབ་བར།  ། དེ་སྲིད་བླ་མའི་ཞབས་དྲུང་དུ།  ། འབྲལ་བ་མེད་པར་སྐྱེ་བར་ཤོག།
ཅེས་བླ་མ་དྲན་པའི་གདུངས་དབྱངས་དངོས་གྲུབ་ཆར་འབེབས་ཞེས་བྱ་བ་པ་ཝཾ་ཆོས་མཛད་ངག་དབང་སྐལ་བཟང་བསྟན་འཕེལ་གྱིས་བསྐུལ་བ་ལ་བརྟེན་ནས་༧བདག་ལམ་བྲག་བླ་མས་བགྱིས་པའི་ཡི་གེ་པ་ནི་དགེ་སློང་བློ་བཟང་སྨོན་ལམ་མོ།  ། དགེ་བ་འདིས་ཀྱང་སེམས་ཅན་ཐམས་ཅད་མཚན་ལྡན་གྱི་བླ་མས་རྗེས་སུ་འཛིན་པར་གྱུར་ཅིག།  ། །